נעה כ"ץ

נעה כ"ץ (נולדה ב-19 באוגוסט 1991) היא קומיקסאית ומאיירת ישראלית.

 ביוגרפיה 
כ"ץ נולדה ב-1991 וגדלה בכרמיאל כבת שלישית וצעירה במשפחה. למדה במחלקה לתקשורת חזותית בבצלאל, וסיימה לימודי תואר ראשון ב-2016, ותואר שני ב-2025.

 קריירה מקצועית 
ספר הקומיקס הראשון של כ"ץ, "4" נוצר כפרויקט הגמר שלה בבצלאל, ומגולל את סיפור יציאתם מהארון של 4 דמויות - טרנסית, הומו, לסבית חרדית והיא עצמה. סיפוריהם נכתבו על בסיס ראיונות שערכה עימם כ"ץ, שגם איירה את הספר בשילוב איורים ריאליסטיים של הדמויות לצד איורים חופשיים ופרועים של הסיפורים שלהן.

ספר הקומיקס השני שלה, "איה 50", נכתב בעקבות גירושי הוריה ומכירת בית ילדותה, והוא אוטוביוגרפיה שלה מילדות ועד למכירת הבית. הספר זכה לתמיכת מפעל הפיס ויצא לאור בהוצאת פרדס באפריל 2019. גם בספר זה היא משלבת איורים ריאליסטיים של הגיבורה בהווה ואיורים פרועים של הסיפורים מעברה, והוא מאויר בשלושה צבעים בלבד – שחור, לבן וצהוב.

במאי 2019 החלה לפרסם בדף הפייסבוק שלה רצועת קומיקס יומית העוסקת בציפורים, שצברה קהל אוהדים גדול וכל רצועה יומית זכתה למאות עד אלפי לייקים, שיתופים ותגובות. הקומיקס היה בסגנון ריאליסטי, כאשר הציפורים מצוירות בצבע על רקע לבן. הרצועות כללו עובדות זואולוגיות עבור כל ציפור, בשילוב הומור המבוסס על תרבות ישראלית עכשווית. לציפורים בקומיקס שמות פרטיים ישראלים, וחלקן הפכו לדמויות חוזרות. בעקבות ההצלחה של הרצועה היומית איגדה כ"ץ את סיפורי הציפורים לספר, שקמפיין מימון המונים שפתחה לשם הוצאתו לאור הגיע ליעד הגיוס בתוך פחות משלוש שעות. בינואר 2020 הספר יצא לאור בהוצאת ידיעות ספרים, ובעקבות ההצלחה שלו החלה כ"ץ כבר באותה שנה לעבוד על ספר המשך. בחודש מאי 2020 פתחה בקמפיין מימון המונים לספר "הציפורים 2", שגם הוא כקודמו הגיע ליעד הגיוס בתוך שעות ספורות, והספר יצא לאור בהוצאת ידיעות ספרים בשנת 2021.

בשנת 2023 יצא לאור בהוצאת ידיעות ספרים ספרה החמישי, "ספר הרבייה", העוסק ברבייה ובחינוך מיני מתוך נקודת מבט מודרנית ומקיפה על רבייה. כ"ץ עבדה על הספר במשך שנתיים, וגם אותו פרסמה תחילה כעמודי קומיקס בודדים בחשבון הפייסבוק שלה. בספר היא מציגה מגוון משפחות ואפשרויות להביא ילדים לעולם, כולל משפחות להט"ב, הורים יחידניים והורות משותפת. הספר עוסק בין היתר בהפריה חוץ-גופית, תרומת זרע ותרומת ביציות, פונדקאות, מחזור חודשי, אנדומטריוזיס והפלות, באופן מדויק מדעית וחברתית. את הספר ערך מדעית ד"ר איתמר נצר בסיוע מומחי תוכן וקריאות בטא.

במסגרת לימודי התואר השני שלה יצרה כ"ץ בשנת 2025 פרויקט וידאו שחוקר זהות כפולה ושיבוט עצמי, ומתאר את יחסיה בין הדמות המקורית לבין השיבוט שלה, תוך עיון בהשלכות של שיתוף פעולה, עצמאות, קרבה ומאבקי שליטה, ובחינת הקונפליקט בין האני הפרטי לבין הגרסה הציבורית, בין הצלחה מקצועית לשחיקה, ובין שגרה תפקודית לרגשות פנימיים. בהמשך אותה שנה יצא ספרה השישי "כמה זה חמור" - ספר קומיקס אוטוביוגרפי העוסק בדמנציה של אביה ומבוסס על חוויותיה האישיות.; הספר מתעד את הידרדרות מחלתו של אביה בשילוב הומור ואנקדוטות, ומתאר את ההתמודדות של כ"ץ ושני אחיה עם הטיפול בהורה סיעודי. העבודה על הספר החלה במסגרת התערוכה "ספרו לי עוד" במוזיאון הרצליה, כשהתבקשה לצייר המשך לספרה האוטוביוגרפי "איה 50", ובהמשך כ"ץ גייסה את המימון להוצאת הספר באמצעות מימון המונים, וגייסה כמעט 50 אלף ש"ח מעבר ליעד שהציבה.

במקביל לעבודתה כסופרת כ"ץ מאיירת לעיתונות ולמגזינים, בהם המגזין "ליברל", מוספי ידיעות אחרונות (7 ימים, 7 לילות, מסלול, זמנים מודרניים). היא פרסמה מדור קומיקס חודשי בגרסה המודפסת של המגזין "בלייזר" ומדור קומיקס שבועי בענייני מדע באתר מכון דוידסון לחינוך מדעי. השתתפה בפרויקטים "ציפור הרפש" ו"האיחוד של חבורת A4", ומעבירה סדנאות גואש בתל אביב.

 חיים אישיים 
כ"ץ היא לסבית, מתגוררת בתל אביב עם אישתה הילית. ספר הביכורים שלה "4" מתאר בין היתר את סיפור יציאתה מהארון.

 ספריה 
 4, הוצאה עצמית, 2016
 איה 50, הוצאת פרדס, 2019
 ספר הציפורים, ידיעות ספרים, 2020
 ספר הציפורים 2, ידיעות ספרים, 2021
 ספר הרבייה, ידיעות ספרים, 2023
 כמה זה חמור: רומן גרפי על זיכרון ושכחה, ידיעות ספרים, 2025

 פרסים ומועמדויות 
 פרס קרטס לקומיקס לשנת 2016 (על הספר "4")
 יוצרת הקומיקס של השנה (לשנת 2020) – פרס ברווז הזהב ע"ש דודו גבע
 פרס ע"ש אריה נבון ליצירת קומיקס ישראלי (2023) – על "ספר הרבייה"
 מועמדות לפרס אדמונד דה רוטשילד 2024 לעיצוב תקשורת חזותית 2024 בקטגוריית מעצבות ומעצבים צעירים.

 קישורים חיצוניים 







 הערות שוליים 

קטגוריה:קומיקסאיות ישראליות
קטגוריה:קומיקסאים ישראלים
קטגוריה:מאיירות ישראליות
קטגוריה:מאיירים ישראלים
קטגוריה:להט"בים ישראלים
קטגוריה:להט"ביות ישראליות
קטגוריה:תל אביב-יפו: אישים
קטגוריה:קומיקסאיות יהודיות
קטגוריה:קומיקסאים יהודים
קטגוריה:בוגרי תיכון אורט כרמים (כרמיאל)
קטגוריה:בוגרות בצלאל, אקדמיה לאמנות ועיצוב
קטגוריה:בוגרי בצלאל, אקדמיה לאמנות ועיצוב
קטגוריה:כרמיאל: אישים
קטגוריה:ישראליות שנולדו ב-1991
קטגוריה:ישראלים שנולדו ב-1991